วัดราชคฤห์ เป็นวัดโบราณ สร้างสมัยอยุธยาตอนปลาย โดยพวกนายกองมอญที่อพยพเข้ามาพึ่งพระบรมโพธิสมภาร และตั้งบ้านเรือนอยู่ในแขวงบางยี่เรือ เป็นผู้สร้างขึ้น เดิมเรียกว่า วัดบางยี่เรือมอญ หรือวัดมอญเนื่องจากเดิมมีพระมอญจำพรรษาอยู่ สันนิษฐานว่า มีการบูรณะซ่อมแซมสมัยกรุงธนบุรี เพราะเชื่อกันว่า พระยาพิชัยดาบหักเป็นผู้สร้างพระอุโบสถ ซึ่งปัจจุบันคือ พระวิหารใหญ่และพระปรางค์ ตั้งอยู่ทางด้านหน้า สมัยรัชกาลพระบาทสมเด็จพระพุทธยอดฟ้าจุฬาโลกมหาราช ทรงโปรดให้ยกฐานะขึ้นเป็นพระอารามหลวง พระราชทานนามว่า วัดราชคฤห์ และเจ้าพระยาพระคลัง (หน) เสนาบดีกรมท่า ได้สร้างเขามอ (ภูเขาจำลอง) ประดิษฐานพระมณฑปพระพุทธบาทจำลองบนยอดเขา สมัยรัชกาลพระบาทสมเด็จพระพุทธเลิศหล้านภาลัย พระเจ้าบรมวงศ์เธอ กรมพระยาเดชาดิศร พระโอรสซึ่งประสูติจากเจ้าจอมมารดานิ่ม ผู้ซึ่งเป็นธิดาของเจ้าพระยาพระคลัง (หน) ได้ทรงบูรณปฏิสังขรณ์ ต่อมาทรงสร้างพระอุโบสถใหม่แทนพระอุโบสถเดิมที่ใช้เป็นพระวิหารในปัจจุบัน สถานะและที่ตั้ง วัดราชคฤห์ เป็นพระอารามหลวงชั้นตรี ชนิดวรวิหาร ตั้งอยู่เลขที่ ๔๓๔ แขวงบางยี่เรือ เขตธนบุรี กรุงเทพมหานคร มีที่ดินตั้งวัด เนื้อที่ ๑๗ ไร ที่มา : วัดราชคฤห์. (๒๕๖๔). ใน กรมการศาสนา , พระอารามหลวง เล่ม ๑. (หน้า ๑๖๓-๑๖๕). กรมการศาสนา.
มหาวิทยาลัยราชภัฏบ้านสมเด็จเจ้าพระยา สำนักวิทยบริการและเทคโนโลยีสารสนเทศ
ลิงค์ข้อมูลในระบบ Matrix
วัดบางยี่เรือมอญ